十二月二十五日大雪
作者：孔平仲
朝代：宋

paragraphs: 前時大雪風擾之，有無厚薄皆不齊。
今朝大雪無風色，下隰高原總盈尺。
由來此物本陰氣，偏近黄昏落尤劇。
斜縈碎委百千態，不是天上誰做得。
錚錚鳴霰已三日，厭坐北窗聞滴瀝。
自非猛下意不醒，半夜一天星斗白。
漫漫玉琢人世界，蹂踐成泥真可惜。
呼童梯屋器貯之，猶得煎茶待嘉客。